"પૂર્ણ ગણવેશમાં આપણું અહીં એકત્રિત થવું એ આપણી ૯૦ વર્ષની પરંપરા છે. આપણે આવા સમારોહ યોજીએ છીએ. આપણે આવા સમારોહ કેમ યોજીએ છીએ ? લાંબા સમય સુધી કોઈ કર્મકાંડ કરવા માત્રથી કોઈ કાર્ય સિદ્ધ થતું નથી. આપણે જે પણ કાર્ય કરીએ છીએ તેની પાછળ એક વિચાર હોય છે. આ શબ્દો છે રાષ્ટ્રીય સ્વયંસેવક સંઘના પૂજ્ય સરસંઘચાલક મા. શ્રી મોહનજી ભાગવતના. ગત ૧૯ ડિસેમ્બરના રોજ તેઓ વડોદરાના નવલખી મેદાન પર આયોજિત મહાનગર એકત્રીકરણ સમારોહમાં સ્વયંસેવકોને સંબોધી રહ્યા હતા. શ્રી મોહનજી ભાગવતે જણાવ્યું હતું કે, સંઘ શારીરિક અને બૌદ્ધિક બન્ને પ્રકારના કાર્યક્રમ કરે છે. બૌદ્ધિક કાર્યક્રમોમાં માત્ર ભાષણ નથી, તે ત્યાં ઉપસ્થિત સ્વયંસેવકનું સામૂહિક ચિંતન હોય છે. આવા જ એક કાર્યક્રમની પૂર્ણાહુતિમાં આજે આપણે બધા અહીં એકત્રિત થયા છીએ સંઘ શુ છે ? - એ આજે સમાજ જાણે છે, સંકટના સમયે સંઘના સ્વયંસેવકોની સેવા અને કામના કારણે સમાજમાં સંઘની ઊજળી છબી પ્રસ્થાપિત થઈ છે. આજે અહીં આબાલ વૃદ્ધ જેટલા પણ સ્વયંસેવકો ઉપસ્થિત છે, તેમને પૂછીએ કે તેઓ સંઘ સ્વયંસેવક કેમ બન્યા ? તેઓ કહેશે કે અમને સંઘનું કામ પસંદ આવ્યું માટે અમે સ્વયંસેવકો બન્યા. સંઘ સ્વયંસેવકો સમાજને પસંદ આવે એવું શું કામ કરે છે ? આનું કારણ સંઘની પદ્ધતિ છે. આપણે સંઘ વિશે લોકોને માહિતગાર કરવા જોઈએ. આજે ૧,૬૦,૦૦૦ સેવાકાર્ય સંઘ સમાજની સહાયતાથી ચલાવે છે. સમાજજીવનના હરેક ક્ષેત્રમાં સંઘ સ્વયંસેવકની હાજરી છે. ત્યાં તેનું જે કાર્ય થાય છે તે સમાજને પસંદ આવે છે, પરંતુ સ્વયંસેવકો દ્વારા ચલાવતા તે તમામ કાર્યો સંઘથી અલગ સ્વતંત્ર સ્વાયત્ત કાર્ય હોય છે. સંઘનું કામ માત્ર એવા સ્વયંસેવકો તૈયાર કરવાનું છે.